Súradnice: 48°09′21″S 17°06′14″V﻿ / ﻿48,155699°S 17,103994°V﻿ / 48.155699; 17.103994

Komplex budov MZVEZ. V popredí Paluďaiov palác, sídlo ministerstva na Pražskej ulici v Bratislave, v pozadí hlavná budova na Hlbokej ceste.
**Ministerstvo zahraničných vecí a európskych záležitostí Slovenskej republiky** je ústredným orgánom štátnej správy Slovenska pre oblasť zahraničnej politiky a vzťahy Slovenska k ostatným štátom a medzinárodným organizáciám.

Ministerstvo bolo zriadené zákonom č. 347/1990 Z. z. pod pôvodným názvom **Ministerstvo medzinárodných vzťahov Slovenskej republiky**. Zákonom č. 453/1992 Z.z. bolo premenované na **Ministerstvo zahraničných vecí Slovenskej republiky**. Zákonom č. 287/2012 Z. z. bolo od 1. októbra 2012 premenované na súčasný názov.

Súčasným ministrom je od 25. októbra 2023 Juraj Blanár (SMER – SD).

Dejiny
------

Slovenská zahraničná politika riadená ministerstvom zahraničných vecí začínala na rozdiel od českej po rozdelení federácie z nevýhodnejšej pozície. Štruktúry ministerstva a zastupiteľských úradov SR sa začali budovať ešte v časoch Ministerstva medzinárodných vzťahov, ktoré viedli Milan Kňažko a Pavol Demeš. V januári 1993 bol ministrom Milan Kňažko, štátnym tajomníkom bol Ján Lišuk. Ministerstvo malo 286 pracovníkov. Historickým míľnikom pre rezort bol vstup Slovenska do OSN 19. januára 1993.

V roku 2007 počas ministrovania Jána Kubiša MZV v zmysle Uznesenia vlády SR č. 856/2007 znížilo počet zamestnancov z 1 154 na 1 067 osôb. Na ústredí z 1100 osôb pôsobilo 442 a na 89 zastupiteľských úradoch 658. Ministerstvo kriticky hodnotilo personálne poddimenzovanie rezortu v porovnaní s inými podobne veľkými štátmi, čo sa odrážalo aj v praktickom fungovaní až 45 zastupiteľských úradov SR iba s 1-2 diplomatmi. Takéto tzv. "miniambasády" následne museli venovať viac energie administratívnej než diplomatickej činnosti.

Od 21. marca 2020 bol povereným ministrom zahraničných vecí a európskych záležitostí Slovenskej republiky Richard Sulík. Úrad zastával až do návratu vtedajšieho slovenského veľvyslanca vo Washingtone Ivana Korčoka z USA a do konca jeho povinnej domácej karantény vzhľadom na pandémiu koronavírusu. Ivan Korčok bol do funkcie vymenovaný 8. apríla 2020 prezidentkou Slovenskej republiky Zuzanou Čaputovou.

Pôsobnosť ministerstva
----------------------

* ochranu práv a záujmov Slovenskej republiky a jej občanov v zahraničí,
* riadenie zastupiteľských úradov Slovenskej republiky v zahraničí,
* styky s orgánmi a predstaviteľmi cudzích štátov v Slovenskej republike a v zahraničí,
* hospodárenie a nakladanie s majetkom Slovenskej republiky v zahraničí,
* koordináciu prípravy a vnútroštátneho prerokúvania, uzatvárania, vyhlasovania a vykonávania medzinárodných zmlúv

Minister zahraničných vecí
--------------------------

*Pozri aj: Zoznam ministrov zahraničných vecí Slovenskej republiky*
Ministerstvo zahraničných vecí riadi a za jeho činnosť zodpovedá minister zahraničných vecí, ktorého vymenúva prezident/ka Slovenskej republiky na návrh predsedu vlády Slovenskej republiky.

Štátny tajomník ministerstva
----------------------------

Ministra zahraničných vecí v čase jeho neprítomnosti zastupuje v rozsahu jeho práv a povinností štátny tajomník. Minister môže poveriť aj v iných prípadoch štátneho tajomníka, aby ho zastupoval v rozsahu jeho práv a povinností. Štátny tajomník má pri zastupovaní ministra na rokovaní vlády poradný hlas. Štátneho tajomníka vymenúva a odvoláva vláda na návrh ministra zahraničných vecí. V odôvodnených prípadoch môže vláda určiť, že na ministerstve pôsobia dvaja štátni tajomníci - to je aj prípad ministerstva zahraničných vecí. Minister určí, v ktorých otázkach a v akom poradí ho štátni tajomníci zastupujú.

Diplomatický zbor
-----------------

*Pozri aj: Zoznam veľvyslancov Slovenskej republiky*
Okrem zamestnancov MZVEZ SR na Slovensku patria pod rezort diplomacie tiež diplomatické misie Slovenskej republiky v zahraničí (zastupiteľské úrady, misie, ekonomický a sociálny úrad, konzuláty), na čele ktorých stojí zvyčajne veľvyslanec alebo vedúci misie. K decembru 2013 malo SR 90 misií, z toho 64 veľvyslanectiev.

Sídlo ministerstva
------------------

MZVEZ SR sídli v areáli blízko bratislavskej hlavnej železničnej stanice. Tvoria ho navzájom prepojené tri budovy. Najstaršou z nich je Palugyayov palác na Pražskej ulici 1, vybudovaný ako firemné sídlo Palugyayovcov *Chateau Palugyay* v novorenesančnom štýle v roku 1873. Palác bol zrekonštruovaný pre reprezentačné účely MZVEZ SR v rokoch 2000-2002 a je významný svojimi obrovskými (pôvodne vínnymi) pivnicami. Hlavná budova ministerstva na Hlbokej ceste 2 bola postavená v rokoch 1914-1943 na základe návrhu Juraja Tvarožka z roku 1940 ako sídlo *Slovenskej obilnej spoločnosti*. Budova bola koncipovaná vo funkcionalistickom štýle, hoci už nedosahovala kvalít predošlých Tvarožkových realizácií. Následne počas komunistického režimu slúžil objekt ako sídlo Ústredného výboru KSS. Budove štýlovo uškodili dostavby a prestavby v rokoch 1968, 1985, resp. 1998, kedy bolo postupne dostavané štvrté krídlo, nadstavané piate poschodie a klasicizujúci tympanón v atike spolu s mohutnou markízou nad vstupom. Poslednou časťou komplexu je kvalitná administratívna budova na Pražskej ulici 7, ktorá bola postavená kvôli nepostačujúcim kapacitám pôvodných objektov aj v súvislosti s nadchádzajúcim predsedníctvom Slovenska v Rade EÚ. Budova sa realizovala v rokoch 2014-2015 bola víťazného návrhu z roku 2009 z dielne architektov Jána Pavúka a Iľju Skočeka.

Referencie
----------

1. ↑   *Počet zamestnancov jednotlivých ministerstiev* [online]. Datawrapper, [cit. 2019-10-02]. Dostupné online.
2. ↑   *Výdavky štátneho rozpočtu na rok 2019* [online]. Slovlex, [cit. 2019-09-11]. Dostupné online.
3. ↑   *Navigácia* [online]. Bratislava: Ministerstvo zahraničných vecí a európskych záležitostí SR, [cit. 2024-02-05]. Dostupné online.
4. ↑   *Zákon č. 287/2012 Z. z. ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony* [online]. Bratislava: Ministerstvo spravodlivosti SR, 2012-09-11, [cit. 2018-08-20]. Dostupné online.
5. ↑  TASR. VIDEO: Prezidentka vymenovala novú vládu, povedie ju R. Fico. *teraz.sk* (Bratislava: TASR), 2023-10-25. Dostupné online [cit. 2023-10-25].
6. 1 2  RUŽIČKA, František. *Slovenská diplomacia 3.0* [online]. Zahraničná politika, 19.9.2013, [cit. 2020-08-12]. Dostupné online.
7. ↑  MOJŽITA, Miroslav. *Kňažko / Demeš / Kňažko : formovanie slovenskej diplomacie v rokoch 1990 až1993*. druhé. vyd. [s.l.] : Ústav politických vied Slovenskej akadémie vied/ Veda, vydavateľstvo Slovenskej akadémie vied. 223 s. ISBN 978-80-224-1726-6. S. 183.
8. 1 2 3 4   mzv.sk, [cit. 2020-08-12]. Dostupné online.
9. ↑  STREMPEKOVÁ, Barbara. Budúci minister skončí v karanténe. Jeho príchod na Slovensko zostáva aj naďalej otázny. *Hospodárske noviny* (Bratislava: MAFRA Slovakia), 2020-03-18. Dostupné online [cit. 2020-03-23]. ISSN 1336-1996.
10. ↑   Prezidentka vymenovala Korčoka za ministra zahraničia. *SME* (Bratislava: Petit Press), 2020-04-08. Dostupné online [cit. 2020-05-09]. ISSN 1335-4418.
11. ↑  ORAVCOVÁ, Marianna. *Palugyayov palác* [online]. Ministerstvo zahraničných vecí a európskych záležitostí SR - Odbor verejnej diplomacie, [cit. 2019-09-09]. Dostupné online.
12. ↑   *Obilná spoločnosť* [online]. Register modernej architektúry Slovenska, [cit. 2019-09-09]. Dostupné online.
13. ↑  PAVÚK, Ján a Iľja Skoček. *Dostavba areálu MZV SR* [online]. Archinfo, 29.3.2016, [cit. 2019-09-09]. Dostupné online.

Externé odkazy
--------------

* Oficiálna stránka MZV

| * z
* d
* u
Ústredné orgány štátnej správy Slovenskej republiky |
| --- |
| Ministerstvá | 

|  |  |
| --- | --- |
| Súčasné | 
* cestovného ruchu a športu
* dopravy
* financií
* hospodárstva
* investícií, regionálneho rozvoja a informatizácie
* kultúry
* obrany
* pôdohospodárstva a rozvoja vidieka
* práce, sociálnych vecí a rodiny
* spravodlivosti
* školstva, výskumu, vývoja a mládeže
* vnútra
* zahraničných vecí a európskych záležitostí
* zdravotníctva
* životného prostredia
 |
| Zrušené | 
* pre hospodársku stratégiu
* kontroly
* lesného a vodného hospodárstva
* obchodu a cestovného ruchu
* priemyslu
* pre správu a privatizáciu národného majetku
* výstavby a stavebníctva
* výstavby a regionálneho rozvoja
* zdravotníctva a sociálnych vecí

 |

 |
| Ostatné ústredné orgányštátnej správy | 
* Národný bezpečnostný úrad
* Protimonopolný úrad
* Správa štátnych hmotných rezerv
* Štatistický úrad
* Úrad geodézie, kartografie a katastra
* Úrad jadrového dozoru
* Úrad pre normalizáciu, metrológiu a skúšobníctvo
* Úrad pre územné plánovanie a výstavbu
* Úrad pre verejné obstarávanie
* Úrad priemyselného vlastníctva
* Úrad vlády

 |